Kada bismo zbrojili sve tekstove koje je Telegram objavljivao u ove četiri godine koliko postojimo, Tomislav Tolušić vjerojatno bi uvjerljivo ispao naš najčešći protagonist. Od 2016., otkako je preuzeo ministarstvo poljoprivrede, Telegramov Drago Hedl marljivo je istraživao njegov rad.

Saga o Tolušiću, koja je nastajala otkrićima koje smo donosili gotovo mjesečno, razvijala se u nekoliko osnovnih smjerova: problematične isplate poticaja, kardinalni propusti u kontroli hrane, imovina i troškovi za koje nije imao opravdanje ni u primanjima ni u kreditima.

Tolušić je postao glavna nacionalna tema početkom svibnja ove godine, kada je Hedl otkrio da je u imovinsku karticu prijavio upola manju kvadraturu od stvarne i, još problematičnije, da ju je gradila tvrtka kojoj je kao župan davao milijunske poslove.

Slabo se hrvao s pritiskom

Afera je trajala danima; preuzela ju je velika većina medija i nastao je pritisak s kojim se slabo hrvao. Prvo je dugo negirao aferu, tvrdeći pred kamerama kako Telegram i katastar lažu, izgovarao je sada već legendarne teze kako je njegova neprijavljena kuća zapravo roštilj, uvjeravao je javnost da kvadrati koje je prikrio samo nisu dobro izmjereni, i tako dalje.

U jednom od bizarnijih zapleta, kazao je da ga je Povjerenstvo za sukob interesa bilo uputilo kako da upiše svoju nekretninu, stoga je u njegovom slučaju sve naprosto moralo biti čisto. Povjerenstvo ga je, međutim, sljedeći dan demantiralo. Na kraju je reterirao i skrušeno priznao da je pogriješio. Premijer Plenković tada ga je srčano branio, tvrdeći da se cijela afera svodi na “tehničko pitanje ispunjavanja imovinske kartice”.

Premijer nikada nije komentirao puno važnije Hedlovo otkriće, kako je Tolušićevu kuću gradila tvrtka Građevinarstvo Horvat d.o.o. iz Noskovačke Dubrave, u općini Čađavica iz Virovitičko-podravske županije. Ista je ta tvrtka, u vrijeme dok je Tolušić bio župan, dobivala milijunske poslove u županiji, poput obnove škole, gradnje društvenog doma i Doma zdravlja.

Ostalo je glavno pitanje: odakle novac?

Telegram je tih tjedana zaokružio priču: otkrili smo da je u tri godine kupio tri stana pa zataškao njihovu vrijednost, nešto kasnije i da je 2014. imao samo skroman stan, a danas ima veći, kuću i dva auta. Ekskluzivno smo doznali i da je, već kad je postao ministar, održao svadbu na najskupljem imanju u Istri što si ni jedan državni dužnosnik iz svojih primanja ne bi mogao priuštiti.

U crtici koja je možda najbolje pokazala da je kuću o kojoj smo pisali platio debelo ispod tržišne cijene, otkrili smo da ga je prema njegovim tvrdnjama gradnja stajala redikuloznih 300 eura po kvadratu, a samo garažna vrata koja ima koštaju 10.000 kuna. Ukratko, Tomislav Tolušić ozbiljno je bogat čovjek, a za svoju imovinu nema opravdanje. Glavno pitanje ostalo je neodgovoreno i danas, kada je izvjesno da će se preseliti u Sabor: odakle novac?